સ્વચ્છતા સર્વેક્ષણમાં સુરત પાલિકા ચોથા ક્રમથી ગબડીને દેશમાં 14માં ક્રમે પહોંચી ચૂકી છે. પાલિકાના વહીવટી તંત્ર અને શાસકોને આ સ્થિતિ અકળાવી રહી છે. પાલિકાને મળેલા સરવે રિપોર્ટમાં તમામ કેટેગરીમાં સુરતને પૂરતા માર્ક્સ અપાયા છે, તેમછતાં સુરતનો દેશમાં 14મો ક્રમ અપાયો છે. એટલે, આવુ થવા પાછળના કયા કારણો છે, તે જાણવા માટે પાલિકાના સત્તાધીશો અને વહીવટી તંત્ર કેન્દ્ર સરકારને પત્ર લખશે, અને કચાશ ક્યાં રહી ગઈ છે, તેના કારણો માગશે. જોકે, પાલિકાના વર્તુળો કહે છે કે, આ પ્રયાસનું કોઈ પરિણામ આવે તેવી શક્યતાઓ નહિંવત છે. માત્ર સુરતના કિસ્સામાં કોઈ ક્ષતિ રહી ગઈ હોય તેવો એક ક્લેઈમ ઉભો રાખવા માટે આ કસરત કરીશું. જોકે, હવે અમારી નજર કેન્દ્ર સરકાર સ્વચ્છતા મિશનમાં જે સ્ટાર રેટિંગ આપવાની તજવીજ હાથ ધરી રહી છે. તેમાં ટોચનું રેટિંગ મેળવવામાં સફળતા મળે તેવી અમારી કોશિશ છે.